**SKABELON TIL LOKAL PRESSEMEDDELELSE**

Nedenstående er en skabelon til, hvordan I som kommuner kan skrive en pressemeddelelse til de lokale medier i forbindelse med kampagnen Pust Liv i Hverdagen og/eller Lungedagen 2019. Skabelonen er til inspiration, så I vælger selv, om I vil bruge den eller skrive jeres egen. Uanset hvad I vælger, er det en god idé at følge nedenstående retningslinjer:

* Pressemeddelelsen bør ikke fylde mere end én side.
* I pressemeddelelsen skriver I information om Pust liv i hverdagen kampagnen og/eller jeres deltagelse i Lungedagen.
* Skriv jeres arrangement ind i pressemeddelelsen og vedlæg evt. også en oversigt over tid og sted for de events eller aktiviteter, I afholder i forbindelse med Lungedagen. Så har journalisten mulighed for at møde op.
* Vedlæg gerne et billede, som journalisten kan bruge.
  + Billeder kan downloades på [www.pustliv.dk](http://www.pustliv.dk) og/ eller
  + Billeder kan downloades på [www.lunge.dk/lungedag](http://www.lunge.dk/lungedag)

**Rubrik/overskrift**

I rubrikken nævnes historiens overordnede vinkel. Det er vigtigt, at den relaterer sig til kommunen eller lokalområdet, hvis lokalmedierne skal bringe historien. Den kan fx tage udgangspunkt i kommunens overordnede deltagelse i kampagnen, eller i de events eller aktiviteter I planlægger i forbindelse med denne og/ eller Lungedagen.

Rubrik/overskrift kan fx lyde:

* *I dag kan du få tjekket dine lunger i XX Kommune*

*eller*

* *Se, hvor du kan få tjekket dine lunger i XX Kommune på Lungedagen*

*eller*

* *I dag er det International Lungedag – se, hvor du kan få tjekket dine lunger*

*i XX Kommune*

*eller*

* *I dag kan borgere i XX Kommune puste liv i lungerne på Lungedagen*

**Underrubrik**

I underrubrikken præsenteres historien kort i tre-fire linjer. Det kan fx være:

*I Danmark lever ca. 600.000 danskere[[1]](#footnote-1) med en lungesygdom, hvoraf omkring 320.000[[2]](#footnote-2) lider af den alvorlige lungesygdom KOL. Men mange ved det ikke selv. Skal det ændres, kræver det, at flere reagerer på symptomerne og får et lungetjek hos deres læge.*

*Onsdag 20. november kan du få tjekket dine lunger i XX Kommune i forbindelse med International Lungedag.*

**Brødteksten**

I indledningen til pressemeddelelsen nævnes kort selve kampagnen og dens formål. Fx:

*Lungesygdommen KOL har de seneste år været en af de hyppigste dødsårsager i Danmark, og kun knap 187.000 var registreret med sygdommen i 2017[[3]](#footnote-3). Det vil sige, at rigtig mange går rundt med sygdommen uden at vide det. Derfor sætter Sundhedsstyrelsen og Lungeforeningen i uge 44-47* *fokus på sygdommen med den landsdækkende oplysningskampagne ”Pust liv i hverdagen”.*

Derefter kan I komme ind på kommunens rolle i Pust liv i hverdagen-kampagnen og/eller Lungedagen – og hvor man kan få lavet et lungetjek i jeres kommune, og hvilke arrangementer eller initiativer I planlægger. Der kan evt. indsættes et citat fra borgmesteren eller en af de lokale læger, som udtaler sig om, hvorfor det er en god idé at få målt sin lungefunktion. Fx følgende:

*Onsdag 20. november 2019 er det International Lungedag, og det betyder, at borgere i XX Kommune kan få tjekket deres lunger. I XX Kommune kan man/ du således få et lungetjek hos <sted, tidspunkt og beskrivelse af jeres arrangement>.*

*”Når der er så mange, der går rundt med en uopdaget lungesygdom som fx KOL, er det afgørende, at vi gør en indsats for at få udbredt kendskabet til symptomerne på KOL og får flere til at få tjekket deres lunger. KOL kan være en ubehagelig sygdom, men opdager man KOL i tide, kan man komme til at leve et godt liv med sygdommen. Derfor deltager vi som kommune i kampagnen – så derfor opfordrer jeg meget til at man går ned og får tjekket sine lunger i forbindelse med Lungedagen,” siger XX, borgmester i XX Kommune.*

Hvis jeres initiativer/ arrangement ikke afholdes i forbindelse med Lungedagen indsætter i bare tid og sted for dette i stedet.

Brug også gerne nedenstående citat fra Lungeforeningen:

*I Lungeforeningen opfordrer man alle med langvarige lungesymptomer til at få tjekket lungerne. Symptomerne er hoste, åndenød og slim fra lungerne i to måneder eller mere.*

*”* *Vi hører ofte, at mennesker med en kronisk lungesygdom først kommer i behandling, når de får meget svært ved at klare hverdagen på grund af deres vejrtrækningsproblemer. Derfor skal vi finde og behandle kroniske lungesygdomme langt tidligere end det sker i dag. Jo hurtigere du opdager en lungesygdom, jo bedre et liv kan du leve. Lungedagen er en oplagt mulighed for at få tjekket dine lunger, hvis du er det mindste i tvivl,” siger Lungeforeningens direktør Anne Brandt.*

I kan afslutte pressemeddelelsen ved at fortælle mere om Lungedagen:

*Lungedagen finder sted hvert år, hvor Lungeforeningen i samarbejde med sundhedsprofessionelle over hele landet tilbyder lungetjek til danskerne.*

**Fakta**

Efter pressemeddelelsen indsættes denne korte tekst om kampagnen og KOL.

***Fakta om Pust liv i hverdagen-kampagnen og Lungedagen****”Pust liv hverdagen” er en landsdækkende kampagne, som Sundhedsstyrelsen og Lungeforeningen, står bag. Kampagnen sætter i uge 44-47 igen fokus på lungesygdommen KOL og dens symptomer. Det skal få flere til at søge læge og få lavet en lungefunktionsmåling, hvis de oplever symptomer på KOL.*

*Onsdag den 20. november er der Lungedag, og det betyder, at man ved arrangementer i hele landet kan få målt sin lungefunktion. Formålet med dagen er at få flere danskere til at kende symptomerne på lungesygdomme og få et lungetjek, hvis de oplever symptomer som hoste, åndenød og slim i en periode på 2 måneder eller mere.*

*Læs mere på kampagnens hjemmeside:* [*www.pustliv.dk*](http://www.pustliv.dk)*, og se her, hvor du kan få målt din lungefunktion:* [*www.lunge.dk/lungedag*](http://www.lunge.dk/lungedag)

***Fakta om KOL og andre lungesygdomme****KOL er en forkortelse for* ***K****ronisk* ***O****bstruktiv* ***L****ungesygdom. Det er en sygdom, hvor luftvejene forsnævres, og lungevævet bliver nedbrudt efterhånden, som sygdommen forværres.*

*Både mænd og kvinder rammes af KOL. I Danmark anslås det at ca. 320.000 har KOL, men alt for mange ved ikke de har sygdommen. Kun knap 187.000 er registreret med sygdommen. KOL er én af de hyppigste dødsårsager i Danmark, og i gennemsnit dør 10 mennesker på grund af KOL hver dag.*

*KOL kan ikke helbredes, når man først har sygdommen. Men man kan mindske mange af sygdommens symptomer og følger*

*ved at holde op med at ryge, være fysisk aktiv og tage inhalationsmedicin. Jo før man opdager KOL og bremser faldet i lungefunktion, jo bedre. Tabt lungefunktion kan nemlig ikke genvindes.*

*På både* [*www.pustliv.dk*](http://www.pustliv.dk) *og* [*www.sundhed.dk*](http://www.sundhed.dk) *kan man finde generelle informationer om sygdommen, dens symptomer, behandlingsformer og forebyggelse.*

***Fakta om lungesygdomme***

*Omkring 600.000 danskere lever med en lungesygdom i Danmark. Alt for mange ved det ikke selv. De to hyppigste lungesygdomme i Danmark er astma og KOL.*

*Der findes også en lang række mere sjældne lungesygdomme som lungefibrose, Alfa-1 antitrypsin mangel og bronkiektasier. Udfordringen ved kroniske lungesygdomme er, at symptomerne kan virke harmløse eller bortforklares med dårlig form eller alder.*

*Få mere viden om lungesygdomme på* [*www.lunge.dk*](http://www.lunge.dk) *og www.sundhed.dk*

**Kontakt**

Her indsættes yderligere kontantoplysninger, så de lokale medier ved, hvem de skal kontakte for yderligere oplysninger om dels den landsdækkende kampagne og jeres indsats i kommunen.

*For oplysninger om XX Kommunes indsats: XXX*

*For oplysninger om den landsdækkende kampagne: Elsa Martha Eriksen, kampagneleder i Sundhedsstyrelsen, tlf: 93 51 84 91,* [*elme@sst.dk*](mailto:elme@sst.dk)

*For oplysninger om lungesygdommen KOL og hvordan man lever med den: Charlotte Larsen, presse- og kommunikationsansvarlig, Lungeforeningen, tlf. 38 76 00 31, cl@lunge.dk*

1. <https://www.lunge.dk/sites/default/files/om-os_argumenter_for_en_national_lungeplan_30_april_2013.pdf> [↑](#footnote-ref-1)
2. Anbefalinger for tværsektorielle forløb for mennesker med KOL. Sundhedsstyrelsen 2017 [↑](#footnote-ref-2)
3. Register for udvalgte kroniske sygdomme og svære psykiske lidelser (RUKS). Sundhedsdatastyrelsen [↑](#footnote-ref-3)